VYAKUSAZGIRAPO
Yesu Khristu ni Mesiya Uyo Wakalayizgika
KUTI watovwire kuti tizakamanye Mesiya para wiza, Yehova Ciuta wakapangiska ŵaprofeti ŵanandi kuti ŵalembe vinthu vyakukhwaskana na kubabika kwake, uteŵeti wake, na nyifwa ya Muwomboli uyu. Maucimi ghose agho ŵakalemba mu Baibolo ghakafiskika pa Yesu Khristu. Ghakafiskika nkhanira ndendende nga umo ghakalembekera. Mwaciyelezgero, tiyeni tiwone maucimi ghacoko waka agho ghakayowoyerathu za kubabika na uwukirano wa Mesiya.
Mprofeti Yesaya wakayowoyerathu kuti Mesiya wazamufuma mu mphapu ya Fumu Davide. (Yesaya 9:7) Yesu wakababikira nadi mu mphapu ya Davide.—Mateyu 1:1, 6-17.
Mika, mprofeti munyake wa Ciuta, wakayowoyerathu kuti mwana uyu kunthazi wazamuŵa muwusi ndipo wazamubabikira mu “Betelehemu Efrata.” (Mika 5:2) Pa nyengo iyo Yesu wakababikanga, mu Israyeli mukaŵa misumba yiŵiri iyo yikacemekanga Betelehemu. Unyake ukaŵa pafupi na Nazarete, ku mpoto kwa caru, ndipo unyake ukaŵa pafupi na Yerusalemu mu Yuda. Msumba wa Betelehemu uwo ukaŵa pafupi na Yerusalemu ndiwo pakwamba ukacemekanga kuti Efrata. Yesu wakababikira nadi mu msumba uwu, mwakuyana ndendende na umo ucimi ukayowoyera!—Mateyu 2:1.
Ucimi unyake wa mu Baibolo ukayowoyerathu kuti Mwana wa Ciuta wazamucemeka kuti “wafume mu Eguputo.” Apo Yesu wakaŵa mwana, ŵakaluta nayo ku Eguputo. Ŵakawerako nayo pamanyuma pakuti Herode wafwa, mwantheura, ucimi ukafiskika.—Hoseya 11:1; Mateyu 2:15.
Pa chati ya [“Maucimi Ghakuyowoya za Mesiya”], malemba agho ghalembeka pasi pa mutu wakuti “Ucimi” ghakulongosora vinthu vyakukhwaskana na Mesiya. Conde yaniskani malemba agha na malemba agho ghali pasi pa mutu wakuti “Kufiskika Kwake.” Para mwacita nthena, mukhozgenge cipulikano cinu cifukwa muwonenge kuti Mazgu gha Ciuta ghakuneneska nadi.
Apo mukusanda malemba agha, kumbukirani kuti malemba agho ghakuyowoya vinthu ivyo vikeneranga kuzakacitikira Mesiya, ghakalembeka vilimika mahandiredi ghanandi pambere Yesu wandababike. Yesu wakayowoya kuti: “Vyose vikwenera kufiskika ivyo vili kulembekera ine mu malango gha Mozesi, na mu Ŵaprofeti, na mu Masalmo.” (Luka 24:44) Para mungawona mu Baibolo linu, muwonenge kuti maucimi ghose ghakafiskika nkhanira ndendende nga umo ghakalembekera!
tum_Latn tum_Latn tum_Latn tum_Latn tum_Latn tum_Latn tum_Latn tum_Latn